Trokdrywer ondersoek ná treinongelukFoto: ANA Joe Maswangayi, minister van vervoer, het die Spoorwegveiligheidsreguleerder (RSR) en die Passasierspooragentskap van Suid-Afrika (Prasa) opdrag gegee om saam te werk en so vinnig as moontlik ondersoek in te stel na die tragiese treinongeluk wat Donderdag die lewe van talle mense geëis het. Maswanganyi het vandag die toneel van die ongeluk saam met Sam Mashinini, die LUR vir polisie, paaie en vervoer in die Vrystaat, besoek. Maroela Media het vroeër berig die Shosholoza Meyl-trein het omstreeks 09:15 buite Kroonstad ontspoor nadat dit teen ŉ vragmotor gebots het wat die treinspoor oorgesteek het, maar nie vinnig genoeg uit die pad kon kom nie. ŉ Motor was ook glo by die botsing betrokke. Shosholoza Meyl het gesê sewe treinwaens het ontspoor waarvan een ŉ kragwa is wat help met kragopwekking op die trein. “Die kragwa het aan die brand geslaan en die vlamme het na die volgende wa versprei,” lui ŉ verklaring van die treindiens. Mthuthuzeli Swartz, waarnemende uitvoerende hoof van Prasa, het bevestig die dodetal het teen laat Donderdagmiddag op 14 gestaan. Volgens Swartz het die vragmotorbestuurder vermoedelik probeer om die treinspoor voor die trein oor te steek, maar het hy die spoed van die trein onderskat. Swartz het gesê dit sal minstens 36 uur neem om die ongelukstoneel op te ruim. Maswanganyi het teen 16:30 bevestig 239 mense is beseer. Daar was altesaam 429 passasiers op die trein ten tyde van die voorval. Die beseerdes is deur verskillende ambulansdienste na nabygeleë hospitale geneem. Vier mense het kritieke beserings opgedoen. Die bestuurder van die vragmotor is een van die mense wat na ŉ hospitaal geneem is. “Die bestuurder is na ŉ hospitaal geneem en toetse sal gedoen word om te bepaal of hy onder die invloed van een of ander middel was. Ons kan nog nie bevestig watter stappe gedoen sal word nie want die owerhede is steeds besig om die saak te ondersoek, maar iets moet gedoen word,” het Maswanganyi op die toneel gesê. Hy het sy medelye met die naasbestaandes van die oorledenes betuig en die beseerdes ŉ spoedige herstel toegewens. Nooddienste op die toneel waar die Shosholoza Meyl-trein buite Kroonstad in die Vrystaat ontspoor het (4 Januarie 2018). Foto: Verskaf Intussen het die United National Transport Union (Untu) die voorval ten sterkste veroordeel en gesê basiese padveiligheidsreëls maak dit duidelik dat alle voertuie altyd by ŉ spoorwegoorgang moet stilhou om eers seker te maak dit is veilig om die treinspoor oor te steek. Steve Harris, algemene sekretaris van Untu, het in ŉ verklaring gesê ongeag wat die ondersoek van die RSR bevind, kan daar “vir ŉ feit gestel word” dat die spoorwegoorgang geïgnoreer is. “Dit is iets wat daagliks by spoorwegoorgange reg oor die land gebeur. Bestuurders is bloot net nie bedag daarop dat ŉ trein dalk mag aankom nie,” het Harris gesê. “ŉ Passasierstrein sal op sy vinnigste spoed 90 km/h ry. Teen die tyd dat die masjinis ŉ voertuig sien wat die spoorweg versper en begin om die noodremme aan te slaan, sal die trein eers tussen 500 m en 1 km verder tot ŉ algehele stilstand kom. Daar is geen manier dat die masjinis die botsing sal kan vermy nie.”